Valeņtins Lukaševičs

Valeņtins Lukaševičs (dzims 1968 g. oktobra 27 d. Rēznē) – latgalīšu ailinīks, rakstinīks, literaturzininīks, latgalīšu postmodernuos literaturys aizsuociejs.

 Biografeja 

Beidzs Rēznis 5 vydsškolu (1986), Daugpiļs Universitetu (bakalaura grads 1993, magistra grads 1996). Nu 1993 gods dora Daugpiļs Universitetā par vuiceituoju. 2008 godā dabuojs filologejis doktora grada par disertaceju Latgalīšu 20 godusymta proza Latgolys literariskajā pluotā. Niule Daugpiļs Universiteta docents, vuica literaturu.

 Literaruo darbeiba 

Pyrmuo publikaceja – Rēznis rajona laikrokstā Darba Karogs 1989 g. Dzeivuli publicāti laikagruomotā Tāvu zemes kalendars, laikrokstā Mōras Zeme, žurnalā Jaunuo Dzeive, almanahā Luna, latgalīšu jaunūs literatu kūplasīnī Pagrauda (1999) i ct. Caur sovu pyrmū gruomotu Seppuku iz saulis vādara (1995, kūpā ar Oskaru Seikstu) devs kvalitativai jaunu pagrīzīni latgalīšu poezejā – i tematikys, i muokslyskuos izsaceibys, i auteņtiskuos volūdys vierteibu lītuojuma zinē. Pīrakstejs pyrmū postmodernizma romanu latgalīšu literaturā Valerjana dzeive i redzīni (1996, kūpā ar Oskaru Seikstu)

Latvejis Rakstinīku savīneibys bīdris nu 1998 gods. 

Latgalīšu rokmuzykants Sovvaļnīks 2009 i 2011 godā izlaids ar Valeņtina Lukaševiča vuordim komponātys dzīsmis.

 Gruomotys
 Seppuku iz saulis vādara (1995, ailis, kūpā ar Oskaru Seikstu) 
 Valerjana dzeive i redzīni (1996, romans, kūpā ar Oskaru Seikstu)  
 Kuozynda (2005, ailis)
 Vot taidi vot i batvini (2006, ailis)
 Bolti burti (2011, ailis)

Kategoreja:Zeimeigi Latgolys ļauds